**Til pasienter som har - eller kan ha - MRSA   
  
MRSA (*meticillinresistent Staphylococcus aureus*)** er gule stafylokokker (bakterier) som er blitt motstandsdyktige mot noen typer antibiotika, eksempelvis Meticillin. MRSA-bakterien kan gi infeksjon i hud/sår og vi ønsker å unngå at disse bakteriene sprer seg på sykehuset. Bakteriene kan også sitte på hud, i nese, hals eller perineum (området mellom endetarm og ytre kjønnsorgan) uten å gi infeksjon. Den er da ufarlig og du merker den ikke. Det kalles «bærerskap».

**Pasientinformasjon**

**Smittevern MRSA  
Vestre Viken VVikenVikebnSykehus/behandlingssted**

Sentralbord: 03525

**Hvordan smitter MRSA?**

MRSA smitter først og fremst ved direkte kontakt mellom mennesker, som når vi tar på hverandre. Bakterien fester seg også til døde hudceller og kan leve lenge i tørt miljø og dermed smitte indirekte, selv om det regnes som relativt sjelden.

**Si fra til oss hvis du har hatt MRSA tidligere**

For å kunne gi effektiv behandling og hindre smitte til andre, er det viktig at du sier ifra til dine behandlere hvis du vet du har (eller har hatt) MRSA. Da kan vi ta hensyn til det i videre behandling og pleie.

Du kan ha fått MRSA-bakterier hvis du for eksempel har vært innlagt på sykehus eller fått omfattende tannlegebehandling **utenfor Norden**, eller du bor sammen med noen som har MRSA. Hvis dette gjelder deg, skal du bli testet og isolert til vi vet sikkert om du har bakterien. Leger og sykepleiere du møter under innleggelsen, kommer også til å stille deg spørsmål om dette.   
 **Å ha MRSA på sykehus**

At du har, eller kan ha MRSA, skal ikke forhindre eller forsinke nødvendig behandling og pleie. Har du MRSA når du legges inn, får du et eget rom for å hindre at smitten spres. De som behandler deg bruker beskyttelsesutstyr. De som besøker deg må også ta forholdsregler; være spesielt nøye med håndhygiene og ikke benytte buffet. Du/dere får nærmere informasjon om dette. Skal du på poliklinikk eller til dagbehandling på sykehuset, bør henvisende lege ta MRSA-prøve slik at svar foreligger **før** du møter. Er du MRSA-positiv, eller hvis prøvesvar ikke er klart når du kommer til time, iverksettes noen enkle tiltak som hindrer smittespredning.

**Å ha MRSA hjemme**

Er du bærer av MRSA-bakterien (uten å ha infeksjon), har det ingen praktisk betydning i dagliglivet. Hvis du ikke skal til lege, på sykehus eller får andre helsetjenester behøver du ikke gjøre noe spesielt. Barn som er MRSA-bærere kan gå i barnehage og skole som vanlig.

**Blir man kvitt MRSA?**

Infeksjon med MRSA gir ikke nødvendigvis mer alvorlig sykdom enn andre stafylokokker, men krever annen behandling. Behandlingen gjennomføres alltid i samråd med din fastlege. Din fastlege skal også veilede deg med tanke på hvordan du skal opptre for ikke å smitte andre.

Du kan lese mer i Nasjonal MRSA veileder på hjemmesiden til Folkehelseinstituttet: [www.fhi.no](http://www.fhi.no)

MRSA-info også på flere språk: [Informasjon om MRSA-bærerskap og behandling (sanering) - FHI](https://www.fhi.no/publ/informasjonsark/informasjon-om-mrsa-barerskap-og-behandling-sanering/)